7. Bibele e reng ka batho ba nang le kamano e ntle le Modimo? Ke eng fa Modimo a ne a naya Bakeresete bangwe ba lekgolo la ntlha la dingwaga maatla a go dira dikgakgamatso? O ka tswa o gakologelwa gore fa Baiseraele e ne e le setšhaba se Modimo a se tlhophileng, gantsi Modimo o ne a dira dikgakgamatso go ba bontsha gore o na le bone. Modimo o ne a dirisa Moshe go bontsha maatla a gagwe a a gakgamatsang ka go golola Baiseraele kwa Egepeto le go ba kaela mo nageng go ya kwa Lefatsheng le le Solofeditsweng. Ka maswabi, gangwe le gape Baiseraele ba ne ba sa bontshe tumelo mo go ene. Kgabagare fa Jehofa a ne a latlha Baiseraele mme a tlhoma phuthego ya Bokeresete, o ne a naya baaposetoloi le ba bangwe maatla a go dira dikgakgamatso. Ka sekai, moaposetoloi Petere le Johane ba ne ba fodisa monna yo o neng a tsholwa a golafetse, mme Paulo o ne a tsosa monna yo o neng a sule. (Ditiro 3:2-8; 20:9-11) Dikgakgamatso tse ba neng ba di dira di ne di dira gore batho mo dinageng tse dintsi e nne Bakeresete. Ka jalo, ke eng fa dikgakgamatso di khutlile?